\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

1. **napirend**

**E l ő t e r j e s z t é s**

**Révfülöp Nagyközség Önkormányzata Képviselő-testületének**

**2020. február 10-i ülésére**

**Tárgy: Révfülöp Nagyközség Önkormányzata 2020. évi költségvetésének elfogadása**

**Előterjesztő**: Kondor Géza polgármester

**Előkészítette:** Molnárné Vagányi Diána pénzügyi ügyintéző

**Tárgyalja:** Gazdasági, Településfejlesztési és Turisztikai Bizottság

Oktatási, Szociális és Kulturális Bizottság

Jogszabállyal nem ellentétes

………….……………

Dr. Szabó Tímea

jegyző

Tisztelt Képviselő-testület!

A költségvetés tervezése az államháztartásról szóló 2011. évi CXCV. törvény – a továbbiakban: Áht. – és a törvény végrehajtásáról szóló 368/2011. (XII. 31.) Korm. rendelet szabályain alapszik.

**A 2020. évi költségvetés alakulása**

Az Országgyűlés elfogadta a Magyarország 2020. évi központi költségvetéséről szóló 2019. évi LXXI. törvényt, mely alapjául szolgál költségvetésünk elkészítéséhez.

A költségvetéssel kapcsolatos követelmény, hogy a jogszabályban előírt kötelező feladatellátás biztosított legyen.

Az Önkormányzat 2020. évi költségvetésének fő összegét az állami támogatás, saját bevételek és az intézmények működtetése is befolyásolja.

**Kiadások**

**Személyi juttatások**

Az Önkormányzat személyi juttatás kiadásainak változását a dolgozók nagy részét érintő bérminimum és a garantált bérminimum növekedése határozza meg. 2020. évben a minimálbér emelés 12.000 Ft, míg a garantált bérminimum növekedés 15.600 Ft volt. Az önkormányzat számára ez jelentős többlet kiadással jár.

Az állományba nem tartozók juttatásaiba a képviselők tiszteletdíja, megbízási díjak, illetve a polgármester illetménye tartozik, amelyek összegét a Magyarország helyi önkormányzatairól szóló törvény, illetve a Képviselő-testület döntése határozza meg.

A tervezett béren kívüli juttatások összege nettó 150.943 Ft/fő.

A szociális hozzájárulási adó összege 2020-ban 17,5 %.

**Dologi kiadások**

A dologi kiadások egy része a 2019. évi teljesítés alapján került tervezésre.

A dologi kiadások tekintetében az előirányzatok tervezése során igyekeztünk a legszükségesebb működési kiadások számbavételére. Valamennyi dologi kiadás az inflációs várakozásnak megfelelő emelkedés összegét tartalmazza.

2020. évben a dologi kiadások között szakmai anyagok beszerzése, üzemeltetési anyagok beszerzése, közüzemi díjak, karbantartási –kisjavítási szolgáltatások, egyéb szolgáltatások, és egyéb dologi kiadásokat terveztünk az Önkormányzatnál a 2019. évi teljesítés adatok alapján.

A dologi kiadásokon belül a karbantartás, kisjavítás közé az önkormányzati épületek, utak és gépek javítási, és egyéb karbantartási munkái kerültek betervezésre.

Az Önkormányzat a 2020. évre 90.128.741 Ft tartalékot képzett. Felhasználása az év közben felmerülő, előre nem látható, nem tervezett, a működésünkhöz szükséges célok a későbbiekben meghatározandó feladatok megvalósítására szolgál.

**Ellátottak juttatásai**

Az ellátottak juttatásaira az előző évek teljesítése alapján betervezésre kerültek a temetési, rendkívüli települési támogatás, lakhatáshoz támogatás, iskolakezdési támogatás, a felsőoktatásban résztvevők pályázati támogatása.

**Működési célú kiadások**

Az egyéb működési célú kiadások, pénzeszközátadások között szerepelnek az alábbiak:

* a Közös Hivatal támogatása,
* szociális feladatok, házi orvosi ügyelet hozzájárulása a Tapolca Környéki Önkormányzati Társulásnak,
* Házi orvos támogatása (praxisjog vásárlás)
* a Révfülöp és Térsége Óvodai Intézményfenntartó Társulásnak az óvodai neveléshez, gyermekétkeztetési feladatokhoz adott támogatás,
* Ábrahámhegy Község Önkormányzatának átadott állami támogatás, a bejáró gyermekek utaztatásáért,
* civil szervezetek támogatása pl. a Sportegyesület, Polgárőr Egyesület, Révfülöpi Fürdőegyesület és egyéb civil szervezeteknek
* Zánka és Térsége Oktatási Intézményi Társulásnak bölcsődei ellátáshoz adott támogatás.

**Felhalmozási kiadások**

A felhalmozási kiadások között szerepelnek az önkormányzat által tervezett beruházások és felújítások, melyek az alábbiak:

* ELMIB részvény vásárlása
* Önkormányzati ingatlanok felújítása
* Önkormányzati utak, járdák felújítása
* Eszköz beszerzés hivatalba
* Egészségház felújítása
* Temető urnafal építése
* Óvoda udvar eszközbeszerzés
* Strandok homokozása
* Strandok eszközbeszerzés (lépcsők, napozóstégek, arculati tájékoztatók, öltözőkabinok)
* Strandok ingatlan beruházás (családbarát wc, baba-mama szoba, vizesblokk kialakítása)
* Óvodai csoportszoba parketta felújítás
* Óvoda kazáncsere
* Strandokon öntözőrendszer kialakítása, térkövezés, tereprendezés

A háziorvosnak átadott pénzeszköz gépjárművásárlásra.

Finanszírozási kiadásként a 0.havi megelőlegezés összegét, és a közfoglalkoztatáshoz várható előleg „visszafizetését” tervezzük.

**Bevételek**

**Működési célú támogatások**

A bevételek közül a költségvetési törvény alapján biztosított normatív hozzájárulások összegeinek tervezése a Magyar Államkincstár által megküldött 2020. évi támogatási adatlapok adatai alapján készült.

Az állami támogatás előző évinél alacsonyabb összege a szociális támogatás csökkenéséből és a köznevelési és gyermekétkeztetési mutatószámok (óvodások, étkező gyermekek létszáma) csökkenéséből adódik.

Működési célú támogatások között a védőnői szolgálat NEAK támogatása és az óvoda működéséhez a társult önkormányzatok támogatása jelenik meg.

A Hermann Ottó Intézet által kiírt pályázaton elnyert támogatás összege az utak felújítására került betervezésre.

A közfoglalkoztatás támogatására 2.000.000 Ft támogatást terveztünk.

**Közhatalmi bevételek**

A helyi adók bevételeinek előirányzatai a 2020. évben befolyt összegek alapján kerültek tervezésre, adómérték emelés nem történt. A helyi adókról szóló rendelet módosítása az építményadó mentesség tekintetében 2015.évben változott, az elfogadott mértéke a számítások szerint bevételcsökkenést nem eredményez. A gépjárműadónál továbbra is a befolyt adó 40 %-a illeti meg az önkormányzatokat.

**Működési Bevételek**

A működési bevételeknél strandok bevétele, könyvtári szolgáltatás, köztemető használat, piac, Tourinform iroda bevétele jelenik meg.

További jelentős bevétel az Önkormányzat vagyonának hasznosításából származó bérleti díj bevétel. A tervezésnél az érvényes szerződések alapján várható összeget vettük számításba, valamint a közterületek használatából várható bevételeket.

**Felhalmozási Bevételek**

A Turisztikai Ügynökség által kiírt strand pályázaton elnyert összeget terveztük be.

Az önkormányzat által értékesített ingatlanok törlesztő részlete jelenik meg.

Az Önkormányzatnál a foglalkoztatottak létszáma 29 fő. A közfoglalkoztatásban részt vevők átlaglétszáma 1 fő.

Kérem a tisztelt Képviselő-testületet, az előterjesztést elfogadni szíveskedjenek.

INDOKOLÁS

Az államháztartásról szóló 2011. évi CXCV. törvény alapján a helyi önkormányzat a költségvetését rendeletben állapítja meg. A költségvetés megalkotásának kötelezettsége nem csak az államháztartási törvényben, hanem az Alaptörvényben és a Magyarország helyi önkormányzatairól szóló törtvényben is szabályozott. A költségvetés megalkotásának kötelezettsége tehát magasabb szintű jogszabályi rendelkezésekben szabályozott; továbbá a gazdálkodás rendszerét, a tervezett bevételeket, a teljesíthető kiadások mértékét határozza meg, így a tárgyévi gazdálkodás alapja.

Az államháztartási törvény, valamint annak végrehajtási rendelete a költségvetés tartalmi elemeit szabályozza, így ezek a rendelet tervezet összeállításának alapjai.

Az 1. § a rendelet hatályát, a 2. § a költségvetés főösszegét határozza meg. A kiemelt előirányzatokat a 3. § tartalmazza. A mellékletek felsorolását, azok tartalmát a 4. § szabályozza. Az 5. § tartalmazza a hitelügyletekkel, a végrehajtással kapcsolatos szabályokat, valamint egyéb, a költségvetési rendeletben meghatározandó szabályokat. A 6. § a szociális rendeletben szabályozott egyes támogatási formák alapjául szolgáló összegeket tartalmazza.

A hatálybalépést a 7. § határozza meg.

A tervezet mellékletei az alábbiak szerint épülnek fel:

a) a megállapított bevételi és kiadási fő összeg megoszlását, annak összevont mérlegét az 1. melléklet*;*

b) a megállapított bevételi fő összeg és annak jogcím-csoportonkénti részletezését a 2. és 3. melléklet;

c) az önkormányzat bevételeinek feladatonkénti bontását 4. melléklet

d) a megállapított kiadási fő összeg részletezését kiemelt előirányzatonként a 5. melléklet;

e) az önkormányzat kiadásainak feladatonkénti bontását 6. melléklet

f) a felújítási, beruházási kiadásokat célonkénti bontásban a 7. melléklet;

g) a működési bevételek és kiadások alakulását az 8. melléklet;

h) a felhalmozási bevételek és kiadások alakulását a 9.melléklet

tartalmazza

ELŐZETES HATÁSVIZSGÁLAT

Az önkormányzat tárgyévi gazdálkodásának alapja a költségvetési rendelet. Ennek alapján teljesíthetők a kiadások, vállalható kötelezettség, és követhető nyomon, hogy a bevételek hogyan alakulnak. A rendelet elfogadása tehát az alapja a szabályos, kiegyensúlyozott, takarékos gazdálkodásának, az Önkormányzat működéséhez tehát elengedhetetlenül fontos.

A szociális támogatások összege a korábbi évek tapasztalatai alapján hasonló összegben került tervezésre, így az erre szoruló lakosok számára hasonló hatásfokú segítséget jelent.

A betervezett beruházások, felújítások növelik a lakosság komfortérzetét, a település rendezettségét, turisztikai vonzerejét, biztosítják az önkormányzati vagyon további növekedését.

Révfülöp, 2020. január 29. Kondor Géza

polgármester